CELEX: 32018D0696
Language: hu
Date: 2018-05-04 00:00:00
Title: A Bizottság (EU) 2018/696 végrehajtási határozata (2018. május 4.) az 528/2012/EU európai parlamenti és tanácsi rendelet 55. cikke (1) bekezdésének megfelelően Franciaország nemzetközi éghajlatpolitikai tárgyalásokkal is megbízott Környezetvédelmi, Energiaügyi és Tengerügyi Minisztériuma által a Phéro-Ball Pin biocid termék forgalmazását és felhasználását engedélyező intézkedésnek a meghosszabbításáról (az értesítés a C(2018) 2643. számú dokumentummal történt)

8.5.2018   
            
            
               HU
            
            
               Az Európai Unió Hivatalos Lapja
            
            
               L 117/21
            
         A BIZOTTSÁG (EU) 2018/696 VÉGREHAJTÁSI HATÁROZATA
   (2018. május 4.)
   az 528/2012/EU európai parlamenti és tanácsi rendelet 55. cikke (1) bekezdésének megfelelően Franciaország nemzetközi éghajlatpolitikai tárgyalásokkal is megbízott Környezetvédelmi, Energiaügyi és Tengerügyi Minisztériuma által a Phéro-Ball Pin biocid termék forgalmazását és felhasználását engedélyező intézkedésnek a meghosszabbításáról
   
      
         (az értesítés a C(2018) 2643. számú dokumentummal történt)
      
   
   (Csak a francia nyelvű szöveg hiteles)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a biocid termékek forgalmazásáról és felhasználásáról szóló, 2012. május 22-i 528/2012/EU európai parlamenti és tanácsi rendeletre (1) és különösen annak 55. cikke (1) bekezdésének harmadik albekezdésére,
   mivel:
   
               (1)
            
            
               2017. április 28-án Franciaország nemzetközi éghajlatpolitikai tárgyalásokkal is megbízott Környezetvédelmi, Energiaügyi és Tengerügyi Minisztériuma (a továbbiakban: az illetékes hatóság) az 528/2012/EU rendelet 55. cikke (1) bekezdésének első albekezdésével összhangban határozatot fogadott el a fenyő búcsújáró lepkék (Thaumetopoea pityocampa) hernyói elleni védekezést szolgáló Phéro-Ball Pin biocid termék forgalmazásának és használatának 2017. október 24-ig történő engedélyezéséről Franciaország területén (a továbbiakban. az intézkedés). Az illetékes hatóság késedelem nélkül tájékoztatta a Bizottságot és a többi tagállam illetékes hatóságait az intézkedésről és annak indokairól, összhangban az említett rendelet 55. cikke (1) bekezdésének második albekezdésével.
            
         
               (2)
            
            
               Az illetékes hatóság által nyújtott tájékoztatás alapján az intézkedést a közegészség és az állategészség védelme érdekében kellett meghozni, ugyanis a búcsújáró lepkék hernyói súlyos egészségi problémákat okozhatnak embereknél és állatoknál egyaránt. A búcsújáró lepkék hernyóiról leeső szúrós szőr csalánkiütéses bőrgyulladást okoz, melyben a bőr mellett a szem és a légutak is begyulladhatnak, allergiás reakciók léphetnek fel. Az allergiás reakció súlyos is lehet, esetenként anafilaxiás sokkhoz vezethet. Az illetékes hatóság szerint a franciaországi települések 67 %-át érinti a fenyő búcsújáró lepkék időszakos elszaporodása. A hatóság szerint a fenyő búcsújáró lepkék hernyói évente több száz embernél okoznak csalánkiütéses megbetegedést.
            
         
               (3)
            
            
               A Phéro-Ball Pin termék feromonként (Z)-13-hexadecén-11-in-1-il-acetátot (CAS-szám: 78617-58-0) tartalmaz, amely az 528/2012/EU rendelet V. mellékletében meghatározott 19. terméktípusba tartozó csalogatószerként használható biocid termékek hatóanyaga. Mivel a (Z)-13-hexadecén-11-in-1-il-acetát új hatóanyag, jóváhagyása az azt tartalmazó biocid termékek nemzeti vagy uniós szintű engedélyezésének előfeltétele. Az 528/2012/EU rendelet 7. cikkének megfelelően kérelmet nyújtottak be a hatóanyag jóváhagyása iránt, és annak értékelése folyamatban van.
            
         
               (4)
            
            
               2017. december 26-án a francia hatóságok részéről indokolással ellátott kérelem érkezett a Bizottsághoz az 528/2012/EU rendelet 55. cikke (1) bekezdése harmadik albekezdésének megfelelően, amelyben Franciaország az intézkedés meghosszabbítását kéri. Az indoklással ellátott kérelem alapja az emberek és állatok egészségére a fenyő búcsújáró lepkék hernyói által jelentett veszély, annak ismeretében, hogy az emberi és állati egészségre gyakorolt következmények esetenként súlyosak, valamint hogy a kártevő állományát meglehetősen nagyra becsülik. A fenyő búcsújáró lepke és annak hernyói elleni védekezésre Franciaországban rendelkezésre álló alternatív fellépések (mechanikai védekezés, vagyis a fészkek kézi elpusztítása, a mechanikai csapdázás, a kémiai védekezés vagy a biológiai védekezés, azaz nagy számú cinke költőláda kihelyezése) a francia hatóságok szerint nem volnának kellően hatékonyak a fenyő búcsújáró lepkék franciaországi állományának nagyságára tekintettel. Ezenfelül az említett alternatív védekezési módok nem alkalmasak a városi parkok és erdők, valamint a helyi vagy regionális hatóságok kezelésében álló kiterjedt fás területek védelmére. Ezért a francia hatóságok véleménye szerint a fenyő búcsújáró lepkék elleni védekezés érdekében továbbra is szükség van a Phéro-Ball Pin biocid termékre, hogy korlátozni lehessen a lepke hernyói által az emberi, illetve az állati egészségre jelentett veszélyt.
            
         
               (5)
            
            
               mivel a fenyő búcsújáró lepkék elleni megfelelő védekezés hiánya veszélyt jelenthet az emberek, illetve az állatok egészségére, és ezt a veszélyt a biocid védekezéstől eltérő eszközökkel nem lehet korlátozni, bizonyos feltételek mellett helyénvaló engedélyezni a francia hatóságok számára az intézkedés meghosszabbítását az általuk 2017. április 28-án elfogadott határozatban szereplő első 180 napos engedélyezési időszak lejártát követő legfeljebb 550 napos időszakra.
            
         
               (6)
            
            
               Az e határozatban előírt intézkedések összhangban vannak a biocid termékekkel foglalkozó állandó bizottság véleményével,
            
         ELFOGADTA EZT A HATÁROZATOT:
   1. cikk
   Franciaország legfeljebb 2019. április 28-áig meghosszabbíthatja a fenyő búcsújáró lepkék elleni védekezést szolgáló Phéro-Ball Pin biocid termék forgalmazására és felhasználására vonatkozó engedélyt, amennyiben gondoskodik arról, hogy a terméket csak tanúsítvánnyal rendelkező üzemeltetők használhassák az illetékes hatóság felügyelete mellett.
   2. cikk
   Ennek a határozatnak a Francia Köztársaság a címzettje.
   
      Kelt Brüsszelben, 2018. május 4-én.
      
         
            a Bizottság részéről
         
         Vytenis ANDRIUKAITIS
         
            a Bizottság tagja
         
      
   
   
      (1)  HL L 167., 2012.6.27., 1. o.